Poštovane dame i gospodo narodni poslanici, otvaram sednicu Trinaestog vanrednog zasedanja Narodne skupštine Republike Srbije u 2005. godini. Na osnovu službene evidencije o prisutnosti narodnih poslanika konstatujem da sednici prisustvuje 167 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Zahvaljujem. Konstatujem da je primenom elektronskog sistema za glasanje utvrđeno da su u sali prisutna 162 narodna poslanika, odnosno da je prisutno više od jedne polovine narodnih poslanika i da postoje uslovi za rad Narodne skupštine. Saglasno članu 84. stav 2. i članu 85. stav 4. Poslovnika Narodne skupštine Republike Srbije, obaveštavam vas da sam ovu sednicu sazvao u pauzi rada sednice Dvanaestog vanrednog zasedanja i u dogovoru sa predsednikom Narodne skupštine i predsednicima poslaničkih grupa u Narodnoj skupštini, izuzetno za petak, kao i u roku kraćem od roka utvrđenog u članu 84. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz dnevnog reda koji je u svom zahtevu za održavanje Trinaestog vanrednog zasedanja Narodne skupštine Republike Srbije utvrdilo 228 narodnih poslanika. Poštovane dame i gospodo narodni poslanici, uz saziv Trinaestog vanrednog zasedanja Narodne skupštine Republike Srbije u 2005. godini, koje je zakazano na zahtev 228 narodnih poslanika, saglasno članu 79. stav 3. Ustava Republike Srbije i članu 166. Poslovnika Narodne skupštine Republike Srbije, dostavljen vam je zahtev za održavanje Trinaestog vanrednog zasedanja, sa utvrđenim dnevnim redom sadržanim u tom zahtevu. Kao što ste mogli da vidite, za Trinaesto vanredno zasedanje Narodne skupštine Republike Srbije u 2005. godini utvrđen je sledeći D n e v n i r e d 1. Predlozi odluka o odobravanju određivanja pritvora Ljubomiru Vučkoviću, sudiji Vrhovnog suda Srbije i Milanu Radovanoviću, zameniku Specijalnog tužioca. Prelazimo na 1. tačku dnevnog reda: – PREDLOZI ODLUKA O ODOBRAVANjU ODREĐIVANjA PRITVORA LjUBOMIRU VUČKOVIĆU, SUDIJI VRHOVNOG SUDA SRBIJE I MILANU RADOVANOVIĆU, ZAMENIKU SPECIJALNOG TUŽIOCA Za ovu tačku dnevnog reda primili ste predloge odluka o odobravanju određivanja pritvora Ljubomiru Vučkoviću, sudiji Vrhovnog suda Srbije i Milanu Radovanoviću, zameniku Specijalnog tužioca, koje je podneo Administrativni odbor. Podsećam vas da, prema članu 160. stav 3, a shodno članu 94. Poslovnika Narodne skupštine, ukupno vreme za raspravu poslaničkih grupa iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika. Saglasno članu 160. stav 2. Poslovnika Narodne skupštine, otvaram jedinstven pretres o predlozima odluka. Da li se predstavnik predlagača Petar Cvetković, zamenik predsednika Administrativnog odbora, javlja za reč? (Ne.) Da li predsednici, odnosno predstavnici poslaničkih grupa žele reč? (Ne.) Da li neko od ostalih narodnih poslanika želi reč? (Ne.) Obaveštavam vas, saglasno članu 73, da nije bilo prijavljenih za reč po redosledu prijave. Zaključujem jedinstveni pretres o predlozima odluka. Pošto smo obavili jedinstveni pretres o predlozima odluka, Narodna skupština će u danu za glasanje odlučiti o predlozima odluka, u celini. S obzirom da je Narodna skupština obavila razmatranje jedine tačke dnevnog reda ove sednice, saglasno članu 85. stav 3. Poslovnika Narodne skupštine određujem petak 16. septembar 2005. godine kao dan za glasanje. Glasanju ćemo pristupiti odmah, u 16,47 časova. Pošto je Narodna skupština obavila jedinstven pretres o predlozima odluka, prelazimo na odlučivanje. Stavljam na glasanje Predlog odluke o odobravanju određivanja pritvora Ljubomiru Vučkoviću, sudiji Vrhovnog suda Srbije. Za 185, nije glasao jedan, od ukupno prisutnih 186 narodnih poslanika. Konstatujem da je Narodna skupština usvojila Predlog odluke o odobravanju određivanja pritvora Ljubomiru Vučkoviću, sudiji Vrhovnog suda Srbije. Stavljam na glasanje Predlog odluke o odobravanju određivanja pritvora Milanu Radovanoviću, zameniku Specijalnog tužioca. Za 189, od ukupno prisutnih 189 narodnih poslanika. Konstatujem da je Narodna skupština usvojila Predlog odluke o odobravanju određivanja pritvora Milanu Radovanoviću, zameniku Specijalnog tužioca. Pošto je Narodna skupština obavila razmatranje i odlučivanje o jedinoj tački dnevnog reda ove sednice, saglasno članu 99. Poslovnika, zaključujem sednicu Trinaestog vanrednog zasedanja Narodne skupštine Republike Srbije. Hvala što ste se odazvali u ovom vremenu.